Naisjärjestöt Yhteistyössä – Kvinnoorganisationer i Samarbete NYTKIS ry.
The Coalition of Finnish Women’s Associations for Joint Action

ADD Bulevardi 11 A 1, 00120 Helsinki
TEL +358 9 278 4780 FAX + 358 9 643 193
nytkis@nytkis.org           www.nytkis.org

						18.2.2004

LAUSUNTO

Aihe: Laittoman maahantulon ja maassa oleskelun järjestäminen sekä lapsipornografiaa koskeva osa (lakiehdotukset 1-7 ja vastaavat perustelujaksot) oikeusministeriön työryhmän loppumietinnössä: “Ihmissalakuljetus, lapsipornografia ja Palermon yleissopimuksen lisäpöytäkirjat”

Yleistä

Oikeusministeriön työryhmän toisen työvaiheen loppumietintö käsittelee laittoman maahantulon järjestämistä ja lapsipornografiaa koskevien rikoslakien muutoksia Suomen kansainvälisten velvoitteiden edellyttämänä. Mietinnössä keskitytään rikosten oikeudellisen sääntelyn kansainvälisen tarkasteluun. Lainsäädännön kansallisiin muutostarpeisiin ei olla kiinnitetty niin paljon huomiota. Arvioissa lapsipornografian ja laittoman maahantulon nykytilasta Suomessa mietintö toteaa monessa kohdin, että kansallisia muutostarpeita ei esiinny. NYTKIS pitää tärkeänä, että selvityksen kohteena olevia kysymyksiä arvioidaan myös kansallisesta näkökulmasta ja että oikeudellisen sääntelyn kansallisten muutostarpeiden arvioinnille esitetään myös riittävät perustelut. Kansallisten muutostarpeiden arviointi edellyttää selvityksiä tai tutkimusta nykyisen kansallisen lainsäädännön riittävyydestä. NYTKIS muistuttaa, että kansallisessa arvioinnissa on myös kuultava oikeusviranomaisia ja muita viranomaisia sekä sellaisia järjestöjä ja tahoja, joiden toimialaan em. kysymykset kuuluvat.

7 § Valtionrajarikos

NYTKIS pitää tärkeänä, että valtionrajarikosta koskevassa lakiesityksessä huomioidaan Palermon sopimuksen edellyttämä ihmiskaupan kohteena olevan henkilön suojelu. NYTKIS suhtautuu myönteisesti työryhmän ehdotukseen säätää erikseen valtionrajarikosta koskevasta syytevapaudesta.

8 a § Törkeän laittoman maahantulon järjestäminen

Työryhmä ehdottaa, että laittoman maahantulon järjestäminen rajattaisiin koskemaan vain selvimmin törkeitä tapauksia sekä niitä tapauksia, joiden arvioimiseen törkeäksi on kansainvälinen velvoite. Törkeän rikoksen perusteina ovat muun muassa toiselle aiheutettu vaikea ruumiinvamma, vakava sairaus tai hengenvaarallinen tila taikka erityisen tuntuva kärsimys.

Suomessa ja Suomen lähialueilla ihmiskauppaa tapahtuu ennen kaikkea prostituutiotarkoituksessa. Ihmiskauppaan ja organisoituun prostituutioon liittyy olennaisesti naisiin kohdistuva fyysinen väkivalta, joka on myös ihmisoikeusrikkomus. NYTKIS muistuttaa, että törkeän vammantuottamuksen tunnusmerkistön sekä tuntuva kärsimyksen arvioinnissa tulee kiinnittää erityistä huomiota naisiin kohdistuvaan fyysiseen väkivaltaan ja erityisesti seksuaaliseen väkivaltaan. Naisiin kohdistuvasta seksuaalisesta väkivallasta tulee aina rangaista erikseen eikä sitä voi missään tilanteessa katsoa tehdyn laittoman maahantulon järjestämistarkoituksessa.

18 § Sukupuolisiveellisyyttä loukkaavan kuvan levittäminen

Lapsiin kohdistuva väkivalta ja lapsipornografia ovat vakavia rikoksia, joihin NYTKISin näkemyksen mukaan myös lainsäädännön on vastattava tarvittavin voimakeinoin. Lisääntyneen lapsipornografian ehkäisemiseksi työryhmä esittää monia muutoksia rikoslakiin, jotka perustuvat tietoverkkoja hyväksi käyttävään pornografiarikollisuuden kasvuun ja kansainvälisiin velvoitteisiin. 

NYTKIS pitää myönteisenä kehityksenä sukupuolisiveellisyyttä loukkaavan kuvan levittämisen yrityksen kriminalisointia. Lisäksi tekotapojen jaottelu sekä kuvien tuonnin että viennin kieltämiseksi ja levittämistarkoituksen poistaminen teon rangaistavuutta koskevana rajauksena ovat tarpeellisia muutoksia, jotka perustuvat lapsipornografian torjumista koskevaan Euroopan unionin puitepäätökseen.
  
Lapsipornografiaan sisältyvä olennainen ja myös kriminalisointia edellyttävä elementti on sen luoma mielikuva lapsesta myös tilanteissa, joissa lapsipornografian kohde olisi tosiasiallisesti täysi-ikäinen. NYTKIS ehdottaa, että lapsipornografian määritelmän muotoilussa on syytä noudattaa Euroopan neuvoston tietoverkkorikollisuutta koskevan yleissopimuksen sekä Euroopan unionin puitepäätöksen sisältämiä tulkintoja lapsen ns. laajasta määritelmästä. Kuvat, joissa selvästi täysi-ikäinen esittää lasta, kuuluisivat em. sopimusten mukaan lapsipornografian käsitteen piiriin, jollei niitä erikseen suljeta pois. 

Lapsipornografiaa koskevien säännösten ensisijainen tavoite on suojella lasta joutumasta seksuaalisen väärinkäytöksen kohteeksi. Lapsen ns. laajan määritelmän saattaminen lapsipornografian rangaistavuuden piiriin on kuitenkin tärkeää yleisemmällä tasolla. Kyseisellä ehdotuksella voidaan vaikuttaa lapsipornografiaan viittaavan materiaalin vähenemiseen ja siten sillä on myös välillisesti lasta suojaava vaikutus. 

NYTKIS pitää ehdottoman tärkeänä, että lainsäätäjille ja viranomaisille laaditaan selkeät toimenpideohjeet tilanteissa, joissa suojaikärajan ylittävän mutta alle 18-vuotiaan henkilön kuva joutuu levitykseen kuvan kohteen suostumuksella tai ilman suostumusta. Työryhmän esityksen mukaan tällaisessa tilanteessa kuvan levittäjä saattaa syyllistyä rangaistavaan kuvan levittämiseen, vaikka kuvan kohde olisi antanut levittämiseenkin kuva. Edellä mainituissa tilanteissa toimimiseen on laadittava erilliset tulkintasäännöt rangaistavuuden määrittelemiseksi.

18 a § Törkeän sukupuolisiveellisyyttä loukkaavan lasta esittävän kuvan levittäminen

Rangaistusasteikon enimmäisrangaistus ja rikoksen yrityksen kriminalisointi ovat perusteltuja muutoksia. Myös poliisin valtuuksien laajentaminen esimerkiksi televalvontaan on perusteltua, kun epäillään törkeää lapsipornografiarikosta. (Ks. rajoitukset pakkokeinolaissa) Työryhmän esityksen mukaiset ehdotukset rikoksen raskauttamisperusteiksi ovat lasta suojaavia ja niillä on myös välillisesti lapsipornografiaa ja väkivaltaa ehkäisevä vaikutus. On tärkeää, että törkeän rikoksen tunnusmerkistö täyttyy myös tilanteissa, joissa esimerkiksi todellista väkivaltaa ei ole tapahtunut, vaan kuva antaa realistisen vaikutelman väkivallasta.

2 § Telekuuntelu, televalvonta ja tekninen tarkkailu

NYTKIS pitää tärkeänä poliisin valtuuksien laajentamista esim. telekuuntelun avulla erityisesti lapsipornografiaa koskevien rikosten tutkimisessa. Telekuuntelulla puututaan kuitenkin myös yksilön perustuslailla suojattuun yksityisyyteen. NYTKIS yhtyy Kirsi Tarvaisen eriävään mielipiteeseen kannattamalla pakkokeinojärjestelmän ajanmukaistamista säätämällä täsmällisimmistä ja kohdennetummista pakkokeinoista. Telekuuntelusta on aina päätettävä tapauskohtaisesti ja se on mahdollistettava ainoastaan silloin kun se on välttämätöntä rikosten selvittämiseksi tai ehkäisemiseksi.

Ulkomaalaislaki

Ulkomaalaislainsäädännön sisältämät säädökset saattavat joiltakin osin koskea myös ihmiskaupan uhria. Hallituksen esityksessä (HE 28/2003) ulkomaalaislaiksi ja eräiksi siihen liitetyiksi laeiksi ei ole erikseen huomioitu Palermon sopimuksen sisältämiä velvoitteita naiskaupan uhrin auttamiseksi. Näin ollen säädökset oleskeluluvan ja turvapaikan myöntämisestä sekä ulkomaalaisen käännyttämisestä seksin myymisen perusteella on sovitettava vastaamaan Palermon sopimuksen velvoitteita. NYTKIS muistuttaa, että naiskauppaa koskevan lisäpöytäkirjan artiklat 6, 7 ja 8 velvoittavat sopimusvaltioita auttamaan ja suojelemaan ihmiskaupan uhria, tarjoamaan uhrille väliaikaisen tai pysyvän oleskeluluvan sekä huolehtimaan uhrin turvallisuudesta kotimaahan palauttamisessa. 

Laki tietoyhteiskunnan palvelujen tarjoamisesta annetun lain 15 §:n muuttamisesta

Kyseinen lakipykälä koskee vastuuvapautta tietojen tallennuspalveluissa. Pykälän mukaan palvelun tarjoaja ei ole vastuussa tallennettujen tietojen sisällöstä tai välittämisestä, jos hän toimii viipymättä tallentamansa tiedon saannin estämiseksi.  NYTKIS esittää, että sanan viipymättä sijaan pykälän sisältämä aikamääre on sidotaan tarkasti esim. päiviin tai vuorokausiin. On hyvä muistaa, että esimerkiksi internet mahdollistaa tiedon välityksen nopeasti ja tehokkaasti. Näin ollen vahingollinen informaatio saattaa levitä lyhyessäkin ajassa kaikkialle maailmaan.

 
Naisjärjestöt Yhteistyössä – Kvinnoorganisationer i Samarbete NYTKIS ry:
 
Kokoomuksen Naisten Liitto ry. 	Suomen Naistutkimuksen Seura ry.		
Kristillisdemokraattiset Naiset ry.	Svenska Kvinnoförbundet r.f.
Naisjärjestöjen Keskusliitto ry.	Unioni, Naisasialiitto Suomessa ry.
Perussuomalaiset Naiset ry.	Vasemmistonaiset 
Sosialidemokraattiset Naiset	Vihreät Naiset ry.
Suomen Keskustanaiset ry.